Súradnice: 50°8′53″S 15°19′47″V﻿ / ﻿50,14806°S 15,32972°V﻿ / 50.14806; 15.32972

**Národná prírodná rezervácia Kněžičky** vznikla v roku 2006 spojením niekdajších *NPR Žehuňská obora*, *PP Bludy* a časti *NPR Žehuňský rybník*. Väčšia časť územia tak bola chránená už od roku 1948. NPR Kněžičky sa rozkladá na ploche 89 ha v katastri obcí Kněžický, Žehuň (Stredočeský kraj) a Lovčice u nového Bydžova (Královohradecký kraj). Územie je súčasťou Vtáčej oblasti Žehuňský rybník - obora Kněžičky a Európsky významnej lokality Žehuň-obora.

Predmet ochrany
---------------

Predmetom ochrany sú spoločenstvá teplomilných dúbrav, teplomilné stepné a lesostepné spoločenstvá na slieňovcovom podklade. Rezervácia je v správe AOPK ČR - regionálneho pracoviska Správa CHKO Kokořínsko - Máchův kraj.

### Flóra

Dôležitou zložkou Žehuňskej obory je šípáková dúbrava, tvorená dubmi plstnatými (*šípák*). V lesných porastoch hojne rastie kamienka modropurpurová. Na zamokrených miestach rastie drobná papraď hadivka obyčajná alebo fialka nízka a tiež paľadenec prímorský.

Medzi vzácnejšie druhy rastlín, rastúce v Kněžičkách, patrí tiež horček horký pravý, zlatovlások obyčajný, veternica lesná, pichliač bielohlavý, ľanolistník prostredný alebo pahorec brvitý. Na jar rozkvitá hlaváčik jarný, kruštík rožkatý, vstavač purpurový, palina pontická alebo žltuška menšia.

### Huby

Na území NPR Kněžičky je ojedinele zaznamenaný kriticky ohrozený druh huby hríb striebristý (*Boletus fechtneri*), ktorého výskyt je viazaný na duby. Z ďalších vzácnejších húb tu rastie napr. hríb satanský.

### Fauna

V časti rezervácie, ktorá sa nachádza v obore Kněžičky, sú už od roku 1611 chované muflóny a daniele. Zo vzácnejších druhov vtákov tu hniezdia napr. dudok chochlatý, krutohlav hnedý, strakoš obyčajný a penica jarabá. V lesnatej časti hniezdia ďateľ prostredný, tesár čierny a početný muchárik bielokrký. V kmeňoch dubov plstnatých sa vyvíjajú larvy kováčika hrdzavého alebo roháča veľkého.

Na lokalite sa vyskytujú rozmanité druhy motýľov, napr. očkáň ovsíkový, perlovec fialkový (*Argynnis adippe*), hnedáčik veronikový (*Melitaea aurelia*) alebo bieloškvrnáč púpavcový (*Amata phegea*). Stepné druhy dopĺňajú koník lesný (*Chorthippus vagans)* a koník krátkokrídly (*Stenobothrus crassipes*). Pomerne hojná je tu cikáda lužná (*Cicadetta montana*).

Dostupnosť
----------

Južná hranica NPR Kněžičky v dĺžke cca 4,5 km vedie prakticky súbežne so železničnou traťou č. 020 z Prahy do Hradca Králové, ktorá toto chránené územie oddeľuje od Žehuňského rybníka. V priestore prírodnej rezervácie nevedie žiadna turisticky značená cesta a s ich vyznačením sa nepočíta ani v budúcnosti. Chránené územie je prístupné iba čiastočne po miestnych poľných či lesných komunikáciách. Určitá časť rezervácie mimo obory je súčasťou poľovného revíru *Stará Báň*, ktorej držiteľom je firma Kinský dal Borgo a.s. Najbližšou železničnou stanicou je zastávka *Choťovice*, vzdialená od hraníc rezervácie iba niekoľko desiatok metrov.

Zaujímavosť
-----------

V minulosti bývala prevádzka parných lokomotív na železničnej trati č. 020 príčinou častých požiarov na priľahlých pozemkoch národnej prírodnej rezervácie. Táto skutočnosť mala paradoxne pozitívny vplyv na stav chráneného územia, pretože vypaľovanie bránilo zarastaniu trávnych porastov náletovými krovinami.

Referencie
----------

1. 1 2   *NPR Kněžičky* [online]. AOPK ČR, [cit. 2016-08-30]. Dostupné online. (po česky)
2. 1 2 3   *Kněžičky - Národní přírodní rezervace* [online]. 2008-09-25, [cit. 2016-09-02]. Dostupné online. (po česky)
3. 1 2 3 4  LEJSAL, Martin. *Kněžičky - národní přírodní rezervace* [online]. 2009-07-01, [cit. 2016-09-02]. Dostupné online.
4. 1 2 3   *Plán péče o národní přírodní rezervaci Kněžičky na období 2015 - 2024* [online]. 2014-09-03, [cit. 2016-05-16]. Dostupné online.

Pozri aj
--------

* Žehuňský rybník (národná prírodná pamiatka)
* Vtáčia oblasť Žehuňský rybník - Obora Kněžičky
* Choťovice
* Kinskí

Iné projekty
------------

Commons
* Spolupracuj na Commons Commons ponúka multimediálne súbory na tému **Kněžičky (národná prírodná rezervácia)**

Externé odkazy
--------------

* Popis na Cesty a pamiatky
* Informácie na Biolib.cz
* Popis na Cittadella.cz

Zdroj
-----

*Tento článok je čiastočný alebo úplný preklad článku Kněžičky (národní přírodní rezervace) na českej Wikipédii.*

| * z
* d
* u
Chránené územia v okrese Nymburk |
| --- |
| Národné prírodné rezervácie | 
* Čtvrtě
* Kněžičky
* Libický luh

 |
| Národné prírodné pamiatky | 
* Dlouhopolsko
* Hrabanovská černava
* Kopičácký rybník
* Slatinná louka u Velenky

 |
| Prírodné rezervácie | 
* (Hrbáčkovy tůně zrušená)
* Káraný-Hrbáčkovy tůně
* Mydlovarský luh
* Pod Benáteckým vrchem
* Vrť

 |
| Prírodné pamiatky | 
* Báň
* Chotuc
* Kerské rybníčky
* Oškobrh
* Písečný přesyp u Osečka
* Písečný přesyp u Píst
* Slatinná louka u Velenky
* Vinný vrch

 |